Na osnovu člana 8. stav 1. Zakona o Narodnoj skupštini („Službeni glasnik RS”, br. 9/10 i 108/13 – dr. zakon) i člana 192. stav 2. Poslovnika Narodne skupštine („Službeni glasnik RS”, broj 20/12 – Prečišćeni tekst),

Narodna skupština Republike Srbije, na sednici Petog vanrednog zasedanja u Četrnaestom sazivu, održanoj 16. juna 2025. godine, donela je

**Z A K Lj U Č A K**

**povodom predstavljanja Izveštaja Evropske komisije**

**o Republici Srbiji za 2024. godinu**

1. Narodna skupština konstatuje zaključke i preporuke sadržane u Izveštaju Evropske komisije o Republici Srbiji za 2024. godinu (u daljem tekstu: Izveštaj) i pozdravlja iznete ocene u pogledu napretka ostvarenog u procesu pregovora o članstvu u Evropsku uniju (u daljem tekstu: EU);
2. Narodna skupština uvažava stav Evropske komisije da je potreban dalji rad i politička posvećenost da bi se nastavile i produbile reforme, pozdravlja sprovedene reforme u velikom broju javnih politika i poziva na kontinuirani rad na daljem postizanju potpune usklađenosti sa standardima EU;
3. Narodna skupština snažno podržava Vladu da, uz podršku predsednika Republike Srbije, nastavi da ubrzano sprovodi reforme u procesu pristupanja EU, pre svega u interesu svojih građana i jačanja institucija i vladavine prava. Narodna skupština ohrabruje Vladu da ubrzano radi na procesu usklađivanja sa pravnim tekovinama EU i na efikasnoj primeni i sprovođenju, i da nastavi da jača svoje institucionalne i administrativne kapacitete kako bi, onog trenutka kada Republika Srbija postane članica EU, bila u potpunosti spremna da preuzme prava i obaveze koje iz članstva u EU proizilaze;
4. Narodna skupština potvrđuje da će nastaviti da intenzivno, u domenu svoje nadležnosti, kroz svoj redovne aktivnosti i saradnju sa organizacijama civilnog društva, radi na postizanju širokog političkog i društvenog konsenzusa o značaju i prednostima članstva u EU, koje podrazumeva osnaživanje ekonomskog razvoja i stabilnosti, uz istovremeno širenje evropskog prostora mira i demokratije;
5. Narodna skupština ponovo pozdravlja ocenu Evropske komisije da je Klaster 3 - Konkurentnost i inkluzivni rast tehnički spreman za otvaranje, i izražava žaljenje što države članice EU nisu donele odluku da se Klaster 3 otvori, i ovim putem ih poziva da održe Međuvladinu konferenciju na kojoj će se takva odluka doneti;
6. Narodna skupština naročito pozdravlja konstataciju da se Republika Srbija aktivno angažovala u sprovođenju novog Plana rasta za Zapadni Balkan, kao i da je 3. oktobra 2024. godine usvojena Reformska agenda koja obuhvata ključne tačke reformi u oblasti (i) razvoja poslovnog okruženja i privatnog sektora; (ii) zelene i digitalne tranzicije; (iii) ljudskog kapitala; (iv) osnovnih prava i vladavine prava;
7. Narodna skupština nastavlja da se snažno zalaže za poštovanje principa međunarodnog prava, kao i obavezujuće Rezolucije Saveta bezbednosti UN 1244, i poziva nadležne u Dijalogu o normalizaciji odnosa Beograda i Prištine da hitno omoguće formiranje Zajednice srpskih opština;
8. Narodna skupština ponavlja da EU ostaje važan strateški politički i ekonomski partner Republike Srbije i ukazuje na potrebu stalne i nesmetane komunikacije sa građanima o značaju i vrednostima EU, kao i nastavka saradnje sa evropskim partnerima i institucijama EU, kako bi se na transparentan i kredibilan način predstavile aktivnosti i preduzete mere u procesu pristupanja EU.
9. Ovaj zaključak objaviti u „Službenom Glasniku Republike Srbije”.

RS Broj 30

U Beogradu, 16. juna 2025. godine

**NARODNA SKUPŠTINA REPUBLIKE SRBIJE**

PREDSEDNIK

Ana Brnabić